b'\n_START_ARTICLE_\nMarko Bezjak\n_START_SECTION_\nKlub\n_START_PARAGRAPH_\nDo leta 2008 je bil \xc4\x8dlan kluba RK Jeruzalem Ormo\xc5\xbe kjer je v sezoni 2005-06 nastopal tudi v pokalu EHF in tam dosegel na dveh tekmah skupno deset zadetkov.\n_START_SECTION_\n2008-13: Gorenje\n_START_PARAGRAPH_\nLeta 2008 je pri\xc5\xa1el v Velenje igrati za RK Gorenje Velenje in tam ostal naslednjih pet sezon, do leta 2013. Z Velenj\xc4\x8dani je v letih 2009, 2012 in 2013 osvojil naslov prvaka slovenske lige. Tri sezone je igral tudi v evropski Ligi prvakov. Prvi\xc4\x8d je nastopal v tej najmo\xc4\x8dnej\xc5\xa1i rokometni klubski ligi v sezoni 2009-10 in pri tem dosegel 38 golov na dvanajstih tekmah. V zadnjem letu pri Gorenju, v sezoni 2012-13 je v ligi prvakov na 12 tekmah zabil 59 golov kar je njegov rekordni dose\xc5\xbeek. Najve\xc4\x8d zadetkov na posamezni tekmi lige prvakov je dosegel 29. septembra 2012 na prvi tekmi sezone proti ruskemu St. Petersburgu, ko je za zmago s 35 proti 22 zabil devet golov.\n_START_SECTION_\nOd 2013: Magdeburg\n_START_PARAGRAPH_\nLeta 2013 je od\xc5\xa1el V Nem\xc4\x8dijo igrati za Magdeburg. V sezoni 2015-16 je z njim igral v pokalu EHF in tam na desetih tekmah dosegel 28 zadetkov. Leta 2016 so osvojili nem\xc5\xa1ki pokalni naslov, prvega po dvajsetih letih.\n_START_SECTION_\nReprezentanca\n_START_PARAGRAPH_\nZa Slovenijo je prvi\xc4\x8d nastopil 26. oktobra 2006 v \xc5\xa0vici na prijateljski tekmi proti \xc5\xa0vici. Prvo veliko tekmovanje zanj je bilo na EP 2012, ko so zasedli \xc5\xa1esto mesto._NEWLINE_Zatem je igral na dveh zaporednih svetovnih prvenstvih, in sicer na SP 2013 in SP 2015. V postavi je bil tudi leta 2016 za Olimpijske igre v Riu kjer so se prebili vse do \xc4\x8detrtfinala in zasedli \xc5\xa1esto mesto. Zatem je v januarju 2017 igral na Svetovnem prvenstvu 2017 v Franciji. Tam je prispeval skupaj 25 zadetkov in bil poleg tega izbran za igralca tekme za tretje mesto proti Hrva\xc5\xa1ki, ki so jo dobili z 31-30 in jim je prinesla bronasto medaljo.'